b'\n_START_ARTICLE_\nAwadagin Pratt\n_START_PARAGRAPH_\nAwadagin Pratt (s. 6. maaliskuuta 1966 Pittsburgh, Pennsylvania) on yhdysvaltalainen pianisti. H\xc3\xa4n vietti lapsuutensa Illinoisissa, koska h\xc3\xa4nen perheens\xc3\xa4 muutti Pennsylvaniasta sinne, jotta vanhemmat voisivat ottaa vastaan ty\xc3\xb6paikat Illinoisin osavaltionyliopistosta. Pratt aloitti pianonsoiton 6-vuotiaana; h\xc3\xa4nen toinen instrumenttinsa on viulu, jota h\xc3\xa4n ryhtyi soittamaan yhdeks\xc3\xa4n vuoden i\xc3\xa4ss\xc3\xa4. H\xc3\xa4n menestyi my\xc3\xb6s tennispelaajana._NEWLINE_Pratt opiskeli Illinoisin yliopistossa, Urbana-Champaignissa. H\xc3\xa4n kielt\xc3\xa4ytyi tennisstipendeist\xc3\xa4 toisiin oppilaitoksiin voidakseen ottaa vastaan viulustipendin Illinoisin yliopistossa, Urbana-Champaignissa, josta h\xc3\xa4n my\xc3\xb6hemmin siirtyi Peabodyn musiikkikonservatorioon Baltimoreen. H\xc3\xa4n valitsi kyseisen koulun, koska se tarjosi h\xc3\xa4nelle mahdollisuuden kouluttautua sek\xc3\xa4 pianistina ett\xc3\xa4 viulistina. H\xc3\xa4n oli oppilaitoksen historian ensimm\xc3\xa4inen henkil\xc3\xb6, joka p\xc3\xa4tev\xc3\xb6ityi sek\xc3\xa4 pianistina ett\xc3\xa4 viulistina ja valmistui lis\xc3\xa4ksi diplomilla orkesterinjohdosta. _NEWLINE_Ensimm\xc3\xa4ist\xc3\xa4 kertaa Pratt sai tunnustusta voittamalla Kansainv\xc3\xa4lisen Naumburg-pianokilpailun vuonna 1992 ensimm\xc3\xa4isen\xc3\xa4 afroamerikkalaisena kilpailijana. H\xc3\xa4n piti samana vuonna 40-50 ja seuraavana vuonna jo 70 konserttia. Sitten vuoden 1992 Pratt on esiintynyt l\xc3\xa4hes jokaisen huomattavan yhdysvaltalaisen orkesterin kanssa. Vuonna 1994 Pratt esiintyi ensimm\xc3\xa4ist\xc3\xa4 kertaa Lincoln Centeriss\xc3\xa4 New Yorkin filharmonikkojen kanssa. Vuonna 1993 h\xc3\xa4n sai sopimuksen IMG Artistsilta, ja seuraavana vuonna h\xc3\xa4n julkaisi ensimm\xc3\xa4isen albuminsa (A Long Way From Normal). Sittemmin h\xc3\xa4n on julkaissut kaksi muuta albumia, jotka koostuvat Ludwig van Beethovenin pianosonaateista sek\xc3\xa4 live-esityksest\xc3\xa4 Etel\xc3\xa4-Afrikan Kapkaupungista. Prattilla on siteit\xc3\xa4 Afrikan mantereelle, sill\xc3\xa4 h\xc3\xa4nen is\xc3\xa4ns\xc3\xa4 Theodore syntyi Sierra Leonessa._NEWLINE_Syksyll\xc3\xa4 2004 Pratt otti vastaan pianonsoiton avustavan professorin ja nimikkotaiteilijan paikan Cincinnatin yliopiston musiikkikonservatoriosta. Opettajan t\xc3\xb6ihin siirtymisest\xc3\xa4\xc3\xa4n huolimatta h\xc3\xa4n jatkoi kymmenien vuosittaisten konserttien pit\xc3\xa4mist\xc3\xa4. Vuonna 2005 h\xc3\xa4n teki ensiesiintymisens\xc3\xa4 resitalistina Cincinnatin yliopistossa. H\xc3\xa4nen ohjelmistoonsa kuuluu muiden muassa Johann Sebastian Bachin, Johannes Brahmsin, C\xc3\xa9sar Franckin, Franz Lisztin, Edvard Griegin ja Sergei Rahmaninovin teoksia.'